section_heading: Sjedinjene Američke Države
paragraph_text: 28. lipnja 1969. godine u Greenwich Villageu u New Yorku, njujorška policija izvršila je raciju u poznatom gej baru Stonewall Inn u ulici Christopher Street. Policijske racije u Stonewallu i drugim lezbijskim i gej barovima su u to vrijeme bile rutinska praksa, s redovitim potplaćivanjem policajaca i osoba iz organiziranog kriminala kako bi nastavili s poslovanjem.Shepard, Benjamin Heim and Ronald Hayduk (2002) From ACT UP to the WTO: Urban Protest and Community Building in the Era of Globalization. Verso. pp.156-160 ISBN 978-1859-8435-67 Kao i svi gej barovi u to doba, i on je bio meta bezbrojnih policijskih racija, jer su homoseksualne aktivnosti još uvijek bile većinski ilegalne. Tog puta, kad je policija počela s uhićivanjem posjetitelja, oni su ih počeli zasipati kovanicama, a kasnije bocama i kamenjem. Okupljena masa je također oslobodila članove osoblja koji su stavljeni u policijska vozila, a brojčano slabiji policajci povukli su se u bar. Ubrzo su pozvane Taktičke patrolne snage kako bi uvele red među prosvjednicima. Kako su policijske snage napredovale, mnoštvo ne da se nije razilazilo, već se udvostručilo. Ponovno su se formirali iza policije, bacali kamenje, uzvikivali "Gay Power!" (prevedeno Gej snaga), plesali i izazivali policiju. Mnoštvo se nastavilo okupljati i tijekom sljedećih par večeri, dijelilo letke nastavljalo s otporom. Ubrzo je riječ "Stonewall" postala simbol otpora i borbe za ravnopravnost u LGBT zajednici. U spomen na taj događaj, svake godine se na proslavu godišnjice Stonewallskih nereda održavaju Povorke ponosa.